แรงซื้อท้ายตลาดฯ หนุน SET ปิดบวก 7 จุด แนะจับตาตัวเลขเศรษฐกิจไทยสัปดาห์หน้า
แรงซื้อท้ายตลาดฯ หนุน SET ปิดบวก 7 จุด แนะจับตาตัวเลขเศรษฐกิจไทยสัปดาห์หน้า โดยดัชนีปิดตลาดวันนี้ที่ระดับ 1,643.76 จุด เพิ่มขึ้น 7.01 จุด หรือ 0.43% มูลค่าการซื้อขาย 4.99 หมื่นล้านบาท
27 ก.ย. 2562

ผู้สื่อข่าวรายงานว่า ดัชนีปิดตลาดวันนี้ที่ระดับ 1,643.76 จุด เพิ่มขึ้น 7.01 จุด หรือ 0.43% มูลค่าการซื้อขาย 4.99 หมื่นล้านบาท
10 หุ้นดันดัชนีวันนี้

ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยในช่วงท้ายตลาดฯปรับตัวขึ้นสูง รับความผันผวนจากการเทรดในตลาดฟิวเจอร์ส เนื่องจากวันนี้เป็นวันสุดท้ายของการซื้อขายซีรี่ย์ U ของ SET50 Index รวมถึงคาดว่าจะมีการทำราคาปิดสิ้นงวดบัญชี (Window Dressing) ก่อนปิดงบฯไตรมาส 3/62 แต่วอลุ่มเทรดก็ยังไม่ถือว่ามากนัก
ขณะที่ น.ส.จิตรา อมรธรรม รองกรรมการผู้จัดการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยวันนี้ส่วนใหญ่จะแกว่งแคบมาก และวอลุ่มเทรดก็บางมากด้วย เนื่องจากไม่มีปัจจัยใหม่เข้ามา ประกอบกับตลาดรอดูการเจรจาการค้าระหว่างสหรัฐฯ และจีน ที่จะมีขึ้นในช่วงต้นเดือนหน้า (ต.ค.)
ส่วนเรื่องมาตรการชิมช็อปใช้ ของภาครัฐฯก็ได้รับการตอบรับที่ดี ช่วยภาพรวมเศรษฐกิจได้ แต่ในแง่ของบริษัทไม่ได้ประโยชน์มาก ทำให้หุ้นไม่ได้ Active มากนัก
ด้านตลาดหุ้นในภูมิภาคเอเชียวันนี้เคลื่อนไหวในแดนลบตามดาวโจนส์ ซึ่งต่างก็รอดูการเจรจาการค้าระหว่างสหรัฐฯ และจีนเช่นกัน อย่างไรก็ดี สัปดาห์หน้าให้ติดตามตัวเลขเศรษฐกิจของไทยที่จะทยอยออกมา ส่วนต่างประเทศก็ให้ติดตามตัวเลข PMI ภาคการผลิต และภาคบริการของหลายประเทศทั่วโลกที่จะทยอยออกมาด้วยเช่นกัน
สำหรับแนวโน้มการลงทุนในสัปดาห์หน้า น.ส.จิตรา กล่าวว่า ตลาดมีโอกาสที่จะค่อย ๆ ฟื้นตัวขึ้นได้หลังจากที่ดัชนีฯยืนได้แข็งแกร่ง พร้อมให้กรอบการแกว่งไว้ที่ 1,620-1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL  มูลค่าการซื้อขาย  5,151.70 ล้านบาท ปิดที่  81.50 บาท  เพิ่มขึ้น 1.75 บาท
PTT    มูลค่าการซื้อขาย  1,951.15 ล้านบาท ปิดที่  46.00 บาท  ราคาไม่เปลี่ยนแปลง
SCC    มูลค่าการซื้อขาย  1,932.72 ล้านบาท ปิดที่ 412.00 บาท  ราคาไม่เปลี่ยนแปลง
GUIF   มูลค่าการซื้อขาย  1,865.01 ล้านบาท ปิดที่ 157.50 บาท  ราคาไม่เปลี่ยนแปลง
AOT    มูลค่าการซื้อขาย  1,536.09 ล้านบาท ปิดที่  74.25 บาท  เพิ่มขึ้น 0.50 บาท
 
ตลาดหุ้นเอเชีย
